CG-Glass

CG-Glass Vennesla AS er et norsk selskap som driver produksjon av bygningsglass.

Bedriften holder til på Vennesla, nord for Kristiansand. Hovedproduktet er alle typer enkeltglass, speil,  isolerglass, brannvernglass og sikkerhetsglass. CG Glass har prosjektsenter i Kristiansand og Stavanger. Prosjektsentrene benyttes av alle som arbeider med bygningsglass eller ønsker informasjon om bruk av glass. Det være seg interiør eller med tanke på brann, sikkerhet, isolering, inneklima, dagslys eller støy.

Virksomheten sysselsatte i 2015 ca 50 årsverk, mens omsetningen var ca. 90 millioner kroner. CG Glass Vennesla AS og CG Gruppen AS eies av Eivind Brøvig som er hovedaksjonær.

Historie 
CG-Glass har sine røtter tilbake til 1880. Christianssand Glasmagasin (CG) startet i hr. kjøbmand Rasmussens Gaard - på hjørnet av Markens gate og Dronningensgate, hvor McDonald's hamburgerrestaurant holder til i dag. På dette stedet lå Britannia Hotel, som Thv. Rasmussen kjøpte i 1880 og ominnredet til forretningslokaler. Christianssand Glasmagasin fikk hjørnebutikken. Forretningen ble i 1885 overtatt av Aanen Tjomsaas. I 1892 inntraff den store bybrannen som la nær på halve Kristiansand i aske, og som også tok med seg kjøpmann Rasmussens gård, inkludert Christianssand Glasmagasin. Dette førte til at Christianssand Glasmagasin måtte flytte, men ikke langt, kun rett over gaten. Bokhandler Grøntoft solgte en tomt til Tjomsaas som lot en murgård bli oppført på tomten. Christianssand Glasmagasin flyttet inn i denne gården og har siden vært der.

I 1913 skjedde det en endring. Brødrene Ingvald og Aage Grønningsæter kom inn i bildet. Ingvald og Aages bror Anton ble i 1910 ansatt som bestyrer ved det daværende Kristiansand Nikkelraffineringsverk, idag Xstrata Nickel Nikkelverk. Anton fikk forståelse om at Aanen Tjomsaas hadde tenkt å selge Christianssand Glasmagasin. Han kontaktet sine brødre med denne informasjonen, som resulterte i deres oppkjøp av bedriften. I 1954 kom neste generasjon Grønningsæter inn i bedriften da Ole Grønningsæter (sønn av ble Aage Grønningsæter) og Arne Grønningsæter (sønn av Ingvald Grønningsæter) ble tatt opp som kompanjonger. Kort tid etter dette ble firmaets datterselskap, glassmesterforretningen, dannet under ledelse av Ivar Grønningsæter.

1957 så oppføringen av nybygget i Dronningensgate  som huset glassmesterforretningen. Dette hadde et betydelig større lager, men det var ikke nok. Litt over ti år senere ble et nytt verksted- og lagerbygg på industriområdet på Lund.

I 1984 kjøpte selskapet A/S Norsk Panolook i Risør som produserte isolerglass. Norsk Panolook hadde hadde blitt startet sommeren 1970. 1980-tallet var preget av stor virksomhet i byggebransjen. Dette førte til at produksjonskapasiteten i Risør ble for liten.

I 1988 ble det etablert produksjon av isolerglass på Birkeland, og produksjon foregikk både på Birkeland og i Risør. I 1989 fusjonerte A/S Norsk Panolook med Christianssands Glasmagasin Glassmesterforretning A/S. Norsk Panolooks produksjonsutstyret ble flyttet til Birkeland for å konsolidere konsernets isolerglassproduksjon.

I 1994 overtok CG engroslageret til Christianssands Glasmagasin Glassmesterforretning. Dette har ført til at CG framstår som Sørlandets største glassgrossist. I 2008 skiftet Christianssands Glasmagasin Glassmesterforretning A/S navn til CG Glass & Fasade.

Ved årsskiftet 2002/2003 flyttet  CG Glass inn i sin nye fabrikk på Moseidmoen i Vennesla da den kraftige veksten resulterte i behov for mer plass. Den nye Fabrikken er skreddersydd til bedriftens behov.

Referanser

Eksterne lenker
 Virksomhetens hjemmeside

Norske industriselskaper
Selskaper etablert i 1880
1880 i Norge
Næringsliv i Vennesla